കോഴി ഇറച്ചിക്കു പൊള്ളുന്ന വില മണ്ണാര്ക്കാട്: കോഴി ഇറച്ചിയുടെ വില കുതിച്ചുയരുന്നു. കോഴിത്തീറ്റയുടെയും കോഴി ക്കുഞ്ഞുങ്ങളുടെയും വില വര്ധിച്ചതാണ് കോഴി ഇറച്ചിക്ക് വിലയുയരാന് കാരണമെന്നാണ് കോഴി മൊത്തവിതരണക്കാര് പറയുന്നത്. അന്യസംസ്ഥാനങ്ങളില്നിന്നും വരുന്ന കോഴിത്തീറ്റയ്ക്ക് മാസങ്ങള്ക്കുമുന്പ് ഒരു ചാക്കിന് 1600 രൂപയായിരുന്നത് ഇപ്പോള് ഫാമില് ലഭിക്കുന്നത് 2150 രൂപയ്ക്കാണ്. കൂടാതെ ഒരു ചാക്ക് ചകിരിച്ചോറിന് 80 രൂപ ഉണ്ടായിരുന്നത് ഇപ്പോള് 185 രൂപയായെന്നും ഫാം ഉടമകള് പറയുന്നു. ഒരു കോഴിക്കുഞ്ഞ് 40 ദിവസം പ്രായമാകുന്പോള് അതിന്റെ ഉത്പാദന ചെലവ് 100 രൂപ വരെ വരുമെന്നു ഫാം ഉടമയായ മണ്ണാര്ക്കാട് അരയങ്ങോട് സ്വദേശി പി. പ്രസാദ് പറഞ്ഞു. കേരളത്തില് കോഴിക്കുഞ്ഞ്, കോഴിത്തീറ്റ ഉത്പാദനം ചെലവ് കുറഞ്ഞ രീതിയില് നടത്തു മെന്നും സര്ക്കാര് പറഞ്ഞിരുന്നെങ്കിലും ഇതുവരെ നടപ്പായിട്ടില്ല. കോഴിക്കുഞ്ഞിനും തീറ്റയ്ക്കും ഇപ്പോഴും അന്യസംസ്ഥാനങ്ങളെ ആശ്രയിക്കേണ്ട അവസ്ഥയാണ്. സര്ക്കാര് സബ്സിഡിനിരക്കില് കോഴിത്തീറ്റയും കോഴിക്കുഞ്ഞുങ്ങളെയും നല്കുമെന്ന് പറഞ്ഞിരുന്നു. എന്നാല് അതും പാഴ് വാക്കായി. നാല് ആഴ്ചകള്ക്കു മുന്പ് കോഴി ഇറച്ചിക്ക് 75 മുതല് 80 വരെ ആയിരുന്നത് ഇപ്പോള് 120 മുതല് 130 വരെയായി. മണ്ണാര്ക്കാട് പള്ളിപ്പടിയില് 128 രൂപയാണ് കോഴിയിറച്ചിക്ക് ഇന്നലെ ചില്ലറവില്പന വില. ഇതിനിടെ കിലോയ്ക്ക് 148 രൂപ വരെയെത്തിയെന്നു ചില്ലറ വില്പനക്കാര് പറയുന്നു. നൂറു രൂപയില് താഴെ വില നില്ക്കുന്പോഴാണ് കൂടുതല് വില്പന നടക്കുന്നതെന്ന് ഇവര് പറയുന്നു. വില കൂടുന്തോറും ചില്ലറവില്പന നടത്തുന്നതും ഏറെ പ്രയാസമാണെന്ന് ഇറച്ചി ക്കോഴി ചില്ലറ വില്പനക്കാരന് സക്കീര് പറഞ്ഞു. കോഴി ഇറച്ചി വില നിയന്ത്രിക്കാന് വേണ്ടിയാണ് സര്ക്കാര് കേരള ചിക്കന് സ്റ്റാളുകള് തുറന്നത്. എന്നാല് അവിടെയും വിലയില് ചെറിയ മാറ്റമാണ് ഉള്ളത്. അതോടെ ആ പദ്ധതിയും പരാജയത്തിലാണ്. കോഴിയിറച്ചി വില നിയന്ത്രിക്കണമെങ്കില് സര്ക്കാര് സബ്സിഡി നിരക്കില് കോഴിത്തീറ്റയും കോഴിക്കുഞ്ഞുങ്ങളെയും നല്കണം. ഫാം നിര്മിക്കുന്നതിന് വേണ്ടി കുറഞ്ഞ പലിശനിരക്കില് ബാങ്ക് ലോണ് നല്കുകയും ചെയ്യണം. എന്നാല് മാത്രമേ ഇതിനു പരിഹാരം കണ്ടെത്താന് കഴിയുകയുള്ളൂവെന്നാണ് കോഴി മൊത്ത വിതരണക്കാരിലൊരാളായ അരുണ്കുമാര് പറയുന്നത്.